Streit og sterk thriller om oljekatastrofe
Mens Alexander Kielland-ulykken i 1980 igjen er et hett tema her hjemme, kommer en knallsterk film om den skandaløse oljekatastrofen «Deepwater horizon» på kino. 

Deepwater Horizon 

USA 2016. 
Sjanger: 
Thriller/drama. 
Regi: 
Peter Berg. 
Med: 
Mark Wahlberg, Kate Hudson, Kurt Russell, John Malkovich, Gina Rodriguez m.fl. Lengde: 
1 time 47 min. 
Aldersgrense: 12 år. 

Alt er vel på en helt vanlig dag i oljeindustrien i Mexicogulfen. 
Mens menn sender ordre og beskjeder over sambandet, følger undervannskameraet borerøret mot Mexicogulfens dypblå bunn. 
Det er et vakkert og harmonisk sted. 
Kameraet går tettere på sandbunnen. 
En bitteliten boble putrer opp av sanden. 
Den er, skal det vise seg, starten på det som skal bli en av tidenes største menneskeskapte miljøkatastrofer. 

Som å være der 

Så «Haisommer»-aktig sterkt starter katastrofethrilleren «Deepwater horizon», som etter hvert skal vise seg å være en ganske så tradisjonelt fortalt film innen sjangeren, men som gjennom et nærgående kamera og suverene effekter greier å gi en helt intens nærhet til dramaet som skal skildres. 

Katastrofen, som skjedde på dypvannsboreriggen Deepwater Horizon i Mexicogolfen utenfor kysten av Louisiana i USA 20. april 2010, tok på hjerteskjærende vis 11 menneskeliv. 

I tillegg var ulykken en skandale, en av verdens største menneskeskapte miljøkatastrofer. 
I 87 dager etter at brannen var slokket, rant mer enn 50.000 fat olje inn i Mexicogolfen hver eneste dag. 
Konsekvensene for den marine økologien og levebrødet til kystfolket var katastrofale. 
Og oljeselskapet gikk på en kjempesmell, både økonomisk og omdømmemessig. 

Sikkerhetsskandale 

Katastrofer har det vært nok av i verden, både av den naturlige og den menneskeskapte sorten. 
Katastrofefilmer også. 
«Deepwater Horizon» konsentrerer seg om opptakten og selve katastrofen. 
Uten å gi noe klart svar på hva som faktisk utløste den ukontrollerte oljeutblåsningen fra havbunnen, blir anklagene rettet direkte mot BP-ledelsen, som for å spare penger unnlot å gjennomføre en viktig kontroll. 

Men målet med denne katastrofefilmen er først og fremst å gi kinogjengerne en dose intens spenning og dramatikk. 
Og det greier den til gangs, til tross for at nesten halve filmen skildrer oljetekniske utfordringer og uenigheter som det er vanskelig for en utenforstående å forstå til fulle. 
Men regissør Peter Berg greier dermed på imponerende vis å gi oss drama og innsikt på én gang. 

Sterkt, men ingen tårer 

Sjefselektriker Mike Williams (Mark Wahlberg) er mannen som gir katastrofen den følelsmessige dimensjonen. 
Vi følger ham fra han tar farvel med sin kone (Kate Hudson) og datter for nok et 21 dagers skift på plattform. 
Vel ute i havete møter vi også den klassiske oljeveteranen Jimmy Harrell (Kurt Russell) og etter hvert BP-sjefen Vidrine (John Malkovich). 

Dermed er scenen satt for et klassisk katastrofefilmdrama: den grådige kapitalisten som kutter sikkerhetssvinger for å spare noen dollar. 
Veteranen som vet at noe er galt, men som blir sett på som bakstreversk og vanskelig. 
Og han som viser seg å være en virkelig helt når det gjelder som mest. 

Kanskje var det slik, men disse katastrofestereotypene er det svakeste med en ellers helstøpt og vanvittig spennende fortalt historie. 

Aller best er filmen når den er på sitt mest følelsesladede. 
Men «Deepwater horizon» er ingen tåreperse. 
Nettopp derfor. 
